ΓΡΑΠΤΗ ΕΡΩΤΗΣΗ E-2003/98

υποβολή: Ursula Stenzel (PPE) προς την Επιτροπή

(30 Ιουνίου 1998)

Θέμα: Τράπεζα Επενδύσεων

Οι Υπουργοί Οικονομικών της Ευρωπαϊκής Ένωσης υπό την ιδιότητά τους ως μελών του Διοικητικού Συμβουλίου της Ευρωπαϊκής Τράπεζας Επενδύσεων αποφάσισαν την αύξηση του κεφαλαίου της Τράπεζας σε 100 δισ. Ecu.

Πιστεύει η Επιτροπή ότι η χορήγηση δανείων με ευνοϊκούς όρους παρέχει τη δυνατότητα διευκόλυνσης των υπηψηφίων προς ένταξη χωρών στο πλαίσιο της προενταξιακής στρατηγικής;

Εάν τούτο συμβαίνει, ποιά συγκεκριμένα σχέδια θα μπορούσαν να υποστηριχθούν κατά την άποψη της Επιτροπής;

Απάντηση του κ. de Silguy εξ ονόματος της Επιτροπής

(17 Σεπτεμβρίου 1998)

Η Ευρωπαϊκή Τράπεζα Επενδύσεων (ΕΤΕ), χρηματοοικονομικός οργανισμός της Κοινότητας, υποστηρίζει, με τραπεζικά μέσα, την υλοποίηση επενδυτικών σχεδίων για την πραγμάτωση εσωτερικών και εξωτερικών της Κοινότητας στόχων. Για το σκοπό αυτό, δανείζεται από τις κεφαλαιαγορές τα απαραίτητα κεφάλαια για τη χρηματοδότηση των δανείων της (26.220 εκατ. ECU το 1997) προς δημοσίους ή ιδιωτικούς φορείς.

Όπως όλες οι τράπεζες, η ΕΤΕ διέπεται από τη σχέση που συνδέει το ποσό του κεφαλαίου της και το μέγιστο ποσό των ανεξόφλητων δανείων της. Η σχέση αυτή καθορίζεται από το καταστατικό της ΕΤΕ σε 2,5. Έχοντας χορηγήσει, την 31η Δεκεμβρίου 1997, συνολικό ύψος δανείων 142.700 εκατ. ECU που προσεγγίζει το θεωρητικό μέγιστο όριο των 155.000 εκατ. ECU, η ΕΤΕ θα έπρεπε να τύχει αύξησης κεφαλαίου για να συνεχίσει τη δανειακή της δραστηριότητα προς υποστήριξη των στόχων της Κοινότητας. Κατά τον τρόπο αυτόν, οι διοικητές της Τράπεζας αύξησαν το κεφάλαιό της την 5 Ιουνίου 1998, με ισχύ από 1ης Ιανουαρίου 1999, σε 100.000 εκατ. ECU, καθορίζοντας κατά τον τρόπο αυτό ένα μέγιστο θεωρητικό όριο δανείων ύψους 250.000 εκατ. ECU. Αυτή η αύξηση της ικανότητας χρηματοδότησης της ΕΤΕ θα ευνοήσει τις δραστηριότητές της τόσο στο εσωτερικό όσο και στο εξωτερικό της Κοινότητας.

Όσον αφορά την προενταξιακή στρατηγική, η Τράπεζα, με πρόσκληση του Συμβουλίου Ecofin του Ιανουαρίου 1997, ενίσχυσε την υποστήριξή της προς τις υποψήφιες χώρες θεσπίζοντας στις αρχές του έτους 1998 την προενταξιακή διευκόλυνση για ποσό 3.500 εκατ. ECU μέχρι το έτος 2000. Η διευκόλυνση αυτή ολοκληρώνει την κοινοτική εντολή που θεσπίστηκε ήδη από την ΕΤΕ με αντίστοιχο ποσό (3.520 εκατ. ECU), διπλασιάζοντας κατά τον τρόπο αυτό την ικανότητα της Τράπεζας να χρηματοδοτεί επενδύσεις στις υποψήφιες χώρες. Πράγματι, η Τράπεζα στοχεύει έναν όγκο δανείων για συνολικό ποσό ύψους 5.500 εκατ. ECU το 1998-1999. Η Επιτροπή θεωρεί ότι αυτό θα διασφαλίσει επαρκή ικανότητα για τη χρηματοδότηση των πράξεων στις υποψήφιες χώρες μέχρι του Ιανουαρίου 2000.

Η διευκόλυνση καθώς και η εντολή της Κοινότητας θα χρησιμοποιηθούν για να υποστηρίξουν τις προσπάθειες των υποψήφιων χωρών στο πλαίσιο της προετοιμασίας τους για την προσχώρηση στην Κοινότητα. Βάσει των συμφωνιών εταιρικής σχέσης, θα δοθεί προτεραιότητα στα σχέδια που ευνοούν την ολοκλήρωση και την υιοθέτηση του κοινοτικού κεκτημένου σε τομείς όπως η προστασία του περιβάλλοντος, η ανάπτυξη δικτύων μεταφορών και ενέργειας (ειδικότερα τα διευρωπαϊκά δίκτυα), η βιομηχανική ανταγωνιστικότητα και η περιφερειακή ανάπτυξη.

Στο πλαίσιο της προενταξιακής στρατηγικής, η Επιτροπή και η ΕΤΕ προτίθενται να συνεχίσουν ενεργά την συνχρηματοδότηση σχεδίων, ιδίως στους τομείς του περιβάλλοντος και των μεταφορών. Αυτές οι συνχρηματοδοτήσεις πραγματοποιούνται ως ενισχύσεις στο πλαίσιο του προγράμματος Phare, συμπληρώνοντας τα δάνεια της ΕΤΕ, πράγμα που μειώνει επίσης το κόστος για τις υποψήφιες χώρες. Έτσι, κατά τα τέλη του 1997, οι σωρευμένες δεσμεύσεις της ΕΤΕ και του προγράμματος Phare για τα σχέδια συνχρηματοδότησης ανέρχονταν αντίστοιχα σε 1.756 εκατ. ECU και 719 εκατ. ECU.